
Kjære leser!

 

Jeg er fremdeles sammen med min tenåringskjæreste, men de fleste ungdommer i den alderen går videre til nye forhold. De gamle kjærestene forsvinner, og man ser dem aldri igjen. Som regel er det nok like greit. Men jeg er sikker på at det finnes stunder da noen kvinner sier til seg selv: «Tenk om …»

 

Tenk om jeg fikk se ham igjen etter alle disse årene? Vil han kjenne meg igjen? Har han forandret seg? Finnes fremdeles gnisten der?

 

Tenk om … Det er slik forfattere tenker hele tiden. Det er slik vi kommer på historiene våre. Og antakelig er det vel derfor vi elsker gjenforeninger av tidligere kjærester. De er så fulle av spenning, spørsmål og romantiske muligheter.

 

Da jeg begynte å skrive på en slik historie, hadde jeg ingen anelse om at det skulle ende med at Nell og Jacob ble ført sammen ved hjelp av et skjebnens lune for å ta seg av sitt barnebarn. Men fristelsen til å forsøke noe nytt er lokkende, og jeg er glad for at forleggeren min også likte den ideen.

 

Jeg håper at dere vil hygge dere med Nell og Jacobs vei mot lykken.

 

Hilsen

Barbara


PROLOG

Det var en tidlig sommermorgen.

Nell og Jacob møttes på det hemmelige stedet ved den godt skjulte elvebredden. Det var det eneste trygge stedet for sjefens datter og hjelpearbeideren.

De kom fra forskjellige kanter og bandt hestene i hver sin ende av den vesle sletten. Nell var nervøs. Jacob var fra seg av spenning mens han ventet på det hun skulle si, men han gikk mot henne i det svake morgenlyset, med rette skuldre og hevet hode – som om han eide hele verden.

En meter fra henne stanset han, og hun leste det tause spørsmålet i de alvorlige grå øynene.

Hun klarte ikke å si noe. Hun ristet bare på hodet og så på bevegelsen i halsen hans at han svelget.

– Da er du gravid, da, sa han lavt.

Nell så ned på de sammenknyttede hendene sine. – Jeg er nesten sikker. Hun hørte at han trakk pusten. – Jeg er så lei for det, hvisket hun. For første gang merket hun at hun var litt redd for den høye, kraftige unge mannen.

Plutselig var det som om hun ikke kjente ham, trass i de mange stjålne timene hun hadde vært sammen med ham her i løpet av den lange, hete sommerferien. Nå som hun var gravid, forandret alt seg. Det som hadde vært så dyrebart og fullkomment, var blitt skamfullt og syndig, og tvang dem til å tenke på en fremtid som de ikke var forberedt på.

Mer enn noe annet var Nell redd for hva hennes far ville gjøre når han fikk greie på det. Temperamentet hans var helt uberegnelig. Han ville aldri tilgi henne for dette, og hun var sikker på at han bare ville tilby henne en eneste løsning.

Hun skalv ved tanken og trakk pusten for å samle mot. – Foreldrene mine kommer til å forlange at jeg skal ta abort.

Jacob så forskrekket på henne. – Du vil vel ikke det?

Nei. Hun orket ikke tanken på å avbryte et liv som de hadde laget sammen. Hun ristet på hodet.

– Da må du ikke gjøre det. Ikke tenk på det heller. Han tok hendene hennes i de sterke, grove arbeidshendene sine, og hun følte de kjente trælene på den høyre håndflaten.

Elven klukket muntert ved siden av dem, og duften fra eukalyptus-trærne gjorde luften tung.

– Jeg er så lei for det, hvisket hun igjen.

– Ikke vær lei deg. Han klemte hendene hennes. – Ikke unnskyld deg.

Tårene sprengte i øynene hennes. Hun visste at hun ikke behøvde å unnskylde seg. Fra det øyeblikket hun og Jacob traff hverandre første gang den ettermiddagen hun var kommet hjem til Half Moon fra universitetet, hadde skylden vært likt fordelt.

Hun hadde sett på ham mens han stelte hestene til hennes far, og Amor hadde begynt å sende de små pilene sine. Tiltrekningen mellom dem hadde gjort dem blinde for alt annet, og særlig for fornuften. De hadde ikke beskyttet seg den første gangen.

Jacob trakk henne inntil seg, og hun la hodet mot skulderen hans. Hun elsket lukten av ham. Den var varm og ren, og maskulin på en måte som hun ikke kunne forklare.

Han kysset pannen hennes. – Vil du gifte deg med meg, Nell?

Hun gispet og ble varm og kald om hverandre. Det var dette hun hadde drømt om at han skulle si. Hun hadde klynget seg til håpet om at han ville ha både henne og babyen. Det var det eneste hun hadde å stille opp mot foreldrene med.

Med skjelvende fingre strøk han henne over kinnet. – Jeg skal passe på dere. Det lover jeg. Vi skal få det så fint.

Å, ja. De skulle få det fint. Det tvilte hun ikke på. Jacob var en dyktig kvegoppdretter, fantastisk på hesteryggen, og han hadde en dyp kjærlighet til jorden. Han kunne finne arbeid hvor som helst i utmarken. Det ville ikke spille noen rolle om hun måtte gi opp studiene eller om hun ville bli fattig, så lenge hun var sammen med ham.

Det eneste problemet var foreldrene. De var forferdelig snobbete! De hadde sendt henne til universitetet bare for at hun skulle finne en rik mann, og det ville bli full krig hvis Nell forkynte at hun skulle gifte seg med sønnen til kokken i huset.

Hun måtte være sikker på at Jacob var helt ærlig. Han hadde fortalt henne at han hadde planer om å få seg egne dyr, men det var langt inn i fremtiden. Et ekteskap nå sto ikke på listen hans.

– Er du sikker på at du vil dette, Jacob?

Med armene rundt livet hennes, lente han seg tilbake og så på henne. Han rynket pannen som om det var et spørsmål om liv eller død. – Jeg har aldri vært sikrere, Nell. Jeg vet at jeg ikke har stort å tilby deg. Du fortjener en utdannet mann. En rik mann.

Det var akkurat hva foreldrene hennes ville ha sagt, men det hørtes galt ut i hans munn. Hun skulle til å protestere, men han skyndte seg å fortsette.

– Jeg elsker deg, Nell. Over alt på jord. Og jeg lover at jeg skal passe på deg. Jeg skal jobbe hardt. Jeg skal ta to jobber. Jeg skal tjene så mange penger at vi en dag kan få oss et eget sted. En stor eiendom – som Half Moon.

Han var så bestemt og virket så overbevisende at frykten forsvant som dugg for solen.

– Jeg elsker deg, sa han igjen. – Det vet du sikkert.

– Ja. Hun smilte gjennom tårene og slo armene rundt ham. – Og jeg elsker deg så høyt at det nesten gjør vondt.

Nell løftet hodet mot ham, og de kysset hverandre dypt. Hun visste at han var sterk nok til å kunne beskytte henne for alltid.

– Alt kommer til å bli vidunderlig, sa hun, og ansiktet hans lyste opp i et stort smil.

– Du vil gifte deg med meg, da?

– Å, ja. Så absolutt.

– Hurra! ropte han og løftet henne høyt. Latteren deres blandet seg med kvitringen til fuglene, og han svingte henne rundt og rundt.

De skulle gifte seg. De skulle bli en fin liten familie sammen med babyen. Ingen og ingenting kunne stanse dem. Alt skulle ordne seg.

Jacob saktnet farten før hun ble for svimmel, og lot henne gli ned langs kroppen sin, til stedet der hun kjente at han var hard. Det gikk som en ild gjennom henne, og de kysset hverandre igjen, mer intenst enn noen gang. Nell la all sin sjel i kysset. Hun ville at han skulle være helt sikker på hvor høyt hun elsket ham.

Hendene hans gled under blusen hennes og kjærtegnet brystene hennes, til hun fikk hete ilinger gjennom hele kroppen.

Plutselig ble morgenstillheten brutt av lyden av et metallisk klikk.

De stivnet. Nell kjente at hjertet til Jacob banket vilt mot hennes idet de snudde seg.

Faren hennes sto i skyggen av noen busker. Ansiktet var rødt av sinne da han la geværet mot skulderen og siktet.


FØRSTE KAPITTEL

Gudstjenesten var over.

Nell var klar over at hun måtte reise seg og gå ut, men hun var ikke sikker på om bena ville bære henne. Hun hadde aldri før følt seg så tom innvendig. Visste ikke hvordan hun skulle kunne bære tapet.

Det var mye verre i dag enn for tjue år siden, da de hadde tatt Tegan fra henne. Da hadde hun vært på sykehuset, for syk og neddopet av piller til å forstå helt hva som skjedde. Denne uken hadde en bilulykke tatt datteren hennes fra henne for alltid. I dag var det ingenting som kunne ta smerten bort fra henne.

Minnene om Tegan var så få. Og så vonde. Den nyfødte bylten i armene hennes, de små bena som sparket mot teppet, akkurat som de hadde sparket i magen hennes. Det vesle ansiktet og de klare, mørke øynene. Den myke hetten av mørkt hår og den helt spesielle lukten av henne.

Minnene kom veltende, og hun ønsket at hun kunne ta smerten med seg og forsvinne for alltid. Det var i det minste en trøst å se all den medfølelsen som strømmet mot Jean og Bill Browne, paret som hadde adoptert Tegan. Nell visste at hun var nødt til å gå bort til dem så snart hun hadde fått igjen fatningen.

– Nell?

Hun snudde seg og så at Jean nærmet seg enden av benken som Nell satt på. Hun hadde et lommetørkle i hånden og så engstelig på henne.

– Jean. Med en hånd på benkeryggen som støtte, kom hun seg på bena. – Jeg er lei for at jeg ikke har fått snakket med deg ennå.

De to kvinnene – adoptivmoren og den biologiske moren – så på hverandre. Jean Browne virket utmattet. De blå øynene var rødkantede, og det korte, grå håret var flatt og livløst.

De hadde truffet hverandre før, dagen etter ulykken, men nå fant ingen av dem ord. Nell klynget seg til formalitetene. – Kondolerer.

Øynene til Jean var fulle av tårer. – Dette er tungt for deg også.

– Ja. Nell kjempet mot en snikende hodepine. Hun tok vesken sin og gikk mot midtgangen. – Jeg vil du skal vite hvor takknemlig jeg er for alt dere har gjort for Tegan. Dere ga henne et lykkelig hjem og alt hun trengte.

Jean nikket og smilte svakt. – Du var til stor hjelp sist vi så hverandre. Jeg hadde håpet å få snakke med deg – om babyen.

Nell la en skjelvende hånd over munnen. Hun hadde brutt sammen under minnetalen da presten nevnte den knapt to uker gamle sønnen til Tegan.

– Jeg måtte la Sam være hjemme hos barnevakten i dag, sa Jean. – Men jeg vet at du gjerne vil se ham igjen, særlig nå som mr Tucker er her også.

– Mr Tucker?

– Tegans far.

Hadde ikke Nell holdt seg i ryggen på benken, hadde hun sikkert falt.

Var Jacob Tucker her?

Hadde han vært her under hele begravelsen?

Hun ble grepet av en panisk skrekk da Jean kastet et blikk nedover midtgangen. Så tok hun mot til seg og snudde seg, og der sto Jacob, like ved utgangsdøren.

Ansiktet hans var delvis i skyggen, men de markerte trekkene var ikke til å ta feil av. Selv om alle spor etter den unge, glatthudede gutten var borte, kjente hun igjen de tykke øyebrynene, den kraftige nesen og kløften i haken.

Han hadde på seg en mørk dress, men likevel var det som om det lyste utmark av ham. Han hadde noe grovt over seg som var utrolig sjarmerende. Og overveldende.

Nell husket så godt den første gangen hun hadde sett ham i stallen. Hun husket hvordan gnistene skjøt mellom dem, og den forferdelige morgenen ved elvebredden den siste gangen.

Bortsett fra noen bilder i kvegoppdretterbladene, som hun leste for å se om det sto noe om Jacob Tucker i dem, visste hun ingenting om livet hans, bortsett fra at han var blitt en fremgangsrik oppdretter.

– Jeg har allerede snakket med ham, sa Jean.

Som på et signal nikket han nesten umerkelig til henne. Hjertet hennes banket voldsomt. Nå kunne hun se uttrykket i øynene hans. Han så på henne med en blanding av smerte og forakt.

Hun strammet grepet rundt benkeryggen, og etter et fortvilet blikk på Jacob, snudde hun seg til Jean. – Unnskyld. Hva sa du?

– Jeg tenkte at mr Tucker kanskje ville se Sam. Og jeg vil gjerne snakke med dere begge to, hvis det er mulig. Jeg har et problem, forstår du.

En kvinne med grønn filthatt stakk hodet inn i kapellet. – Å, der er du, Jean. Vi fant deg ikke.

– Jeg kommer straks, sa Jean og snudde seg til Nell igjen. – Jeg må kjøre Bill hjem og hente babyen hos barnevakten. Men det er noe jeg må snakke med dere om. Begge to.

– Jeg – jeg forstår.

Jean pusset nesen og kastet enda et blikk mot Jacob. Og nå, som om han hadde ventet på en form for signal, begynte han å gå mot dem.

Nell glemte nesten å puste. Hun hadde glemt hvor høy og kraftig og bredskuldret han var. Med noen lange skritt var han borte hos dem, og hun måtte løfte blikket for å se ansiktet hans. Nå så hun tegn på stress i øynene hans og i linjene rundt munnen.

– Hallo, Nell.

– Jacob, fikk hun frem. Hun skalv på leppene. Hun var utslitt på forhånd, og det ble nesten for mye for henne å se inn i det harde ansiktet.

– Ms Browne har vært så vennlig å invitere meg til å treffe barnebarnet vårt, sa han.

Barnebarnet vårt. Nell var ikke sikker på hvilket av de to ordene som traff henne hardest. Vårt antydet at de fremdeles var knyttet til hverandre på en eller annen måte. Barnebarn antydet at de hadde hatt tett forbindelse med hverandre gjennom mange, mange år. Men de var som fremmede for hverandre nå. Det var gått tjue år, og de var ennå ikke førti.

– Det passer kanskje ikke nå, sa Jean da hun merket hvor anspent de var. – Jeg må gå, men jeg kunne ikke slippe dere fra meg uten å snakke med dere.

– Jeg er så glad for at du gjorde det, sa Nell og klappet henne på hånden. – Og jeg vil svært gjerne se Sam igjen. Det er svært snilt av deg. Vi … Hun svelget for å renske stemmen.

– Kanskje dere heller vil komme hver for dere? spurte Jean og så nysgjerrig fra Nell til Jacob.

Nell merket at hun ble rød i kinnene.

– Jeg synes at vi bør komme sammen, sa Jacob, som om Nell ikke var der. – Det blir enklere for deg.

– Ja, det ville være lettere for meg hvis jeg kunne legge problemene frem for dere begge samtidig.

Hvilket problem snakket hun om? undret Nell seg, men hun våget ikke å spørre.

– Passer det i morgen tidlig? spurte Jean. – Blir du her så lenge, mr Tucker?

– Ja, jeg blir her i et par dager.

– Hva med rundt elleve?

– Det er fint for meg.

– For meg også, sa Nell.

Jean la lommetørkleet i vesken. – Da sees vi i morgen. Så snudde hun seg og gikk fort ut av kapellet, tydelig lettet over å kunne gå fra dem begge.

*

Jacob sto ved enden av benkeraden til Nell og stengte utgangen. Hun tok to skritt mot ham, som om hun ventet at han skulle gå til side for henne. Men det gjorde han ikke. Han så bare på henne. Han hadde vært gjennom et helvete i dette kapellet. Han hadde tatt farvel med en datter han aldri hadde sett.

Ingen her var i stand til å gjette, eller enda mindre forstå hvordan han hadde kunnet elske og savne Tegan, uten engang å ha kjent henne.

Og denne kvinnen, som han hadde elsket og mistet i løpet av en eneste kort sommer, hadde gitt fra seg datteren deres. Så hvorfor var hun her nå og lot som om hun sørget?

– Jeg hadde ikke ventet at du var her, sa han kort.

Nell ristet på hodet. Hun sto så nær ham at han kunne kjenne duften av parfymen hennes, som han kjente så altfor godt.

– Hvorfor skulle jeg ikke være her? Stemmen hennes skalv. – Dette er begravelsen til vår datter, Jacob.

– Men du ga fra deg Tegan.

– Nei!

Nei? Hvordan kunne hun stå der og lyve? Han var fristet til å forlange at hun sa sannheten, men hun virket så skjør og sliten. Så altfor blek.

Ansiktet hennes ble enda blekere, nesten hvitt. Så svaiet hun og sank ned på benken. Hun lukket øynene og presset fingrene mot tinningene. Han så ned på henne. Lyset fra glassmaleriet på veggen kastet blå og røde stråler over det blonde håret hennes.

Han kunne ikke huske at det hadde vært så blankt. Det hadde en gang falt i bølger over skuldrene hennes. Han strakte frem en hånd, men rørte det ikke. – Hvordan føler du deg?

Hun åpnet øynene og så opp på ham. De blå øynene var så pene – penere enn han husket. Det var som om han druknet i dem.

– Jeg må komme meg hjem, sa hun.

Han så hvor elendig hun var. Spørsmålene som presset seg på, måtte vente. – Naturligvis.

Han strakte hånden frem igjen, og denne gangen rørte han ved albuen hennes. – La meg få kjøre deg hjem.

– Det er ikke nødvendig, sa hun og rødmet.

– Har du egen bil?

– Nei. Jeg kom i taxi.

– Da er det greit. Han tok et fastere tak i armen hennes. – Kom igjen.

Til sin overraskelse trakk hun seg ikke vekk fra ham, men reiste seg lydig. Alt føltes så uvirkelig da de gikk sammen ut av kapellet og ut i solen og den friske luften. På parkeringsplassen sto det bare en enslig bil, en helt ny Mercedes.

Da de nærmet seg bilen, låste Jacob opp dørene, og lysene blinket.

– Så fin bil du har, sa Nell imponert.

– Det er en leiebil. Han åpnet døren til passasjersetet for henne og fulgte henne med øynene mens hun satte seg inn og trakk de slanke leggene etter seg. Så lukket han døren, gikk rundt bilen og satte seg ved siden av henne. Han ønsket bare at han hadde kunnet føle seg rolig og upåvirket.

Konsentrer deg om trafikken. Glem at det er Nell. Tenk ikke på fortiden. Det har ingen hensikt å trekke henne med i en diskusjon nå.

– Hvor skal vi? spurte han så lett han kunne. – Vil du at vi skal ta en kopp kaffe et sted?

Nell ristet på hodet. – Jeg vil helst rett hjem.

– Og det er i Toorak, ikke sant?

– Nei. Hun tok på seg store solbriller, som skjulte øynene hennes. – Jeg bor ikke der lenger. Jeg bor i Williamstown.

Jacob rynket pannen da han kjørte ut i trafikken. Williamstown var et populært strøk ved sjøkanten, men det rimte ikke at Nell og hennes advokatmann hadde flyttet dit. Hvorfor skulle de flytte fra Toorak, den eksklusive forstaden til Melbourne?

– Hvor bor du for tiden? spurte hun og avbrøt tankene hans.

– I Queensland, like ved Roma.

– Der er det vel fine områder for kveg.

– Det stemmer.

– Du har gjort det bra.

Jacob svarte ikke. Han var usikker på om det var en konstatering eller et spørsmål. Nell satt stille med hendene knuget i fanget, mens han holdt blikket stivt festet på veien foran seg.

Da de kjørte over Westgate Bridge, våget hun seg til å spørre: – Visste du om babyen til Tegan? Før i dag?

Jacob kastet et skarpt blikk på henne. – Nei. Jeg hadde ingen anelse. Og du?

Hun nikket. – Jean ringte meg dagen etter ulykken. Hun hadde det forferdelig vondt, og jeg dro over for å høre om jeg kunne være til noen hjelp. Da så jeg Sam. Han er så søt.

– Jeg fikk ikke vite om Tegan før for seks uker siden. Det var tydelig bitterhet i stemmen hans.

– Skrev Tegan til deg?

– Ja. Et langt brev.

– Det måtte ha vært litt av et sjokk for deg.

Han smilte bittert. – Det kan en si. Det gikk en uke før jeg klarte å svare. Han svelget. – Og for to dager siden kom det et brev fra Jean.

– Om ulykken til Tegan.

– Og om detaljer om begravelsen.

– Det måtte ha vært et enda større sjokk.

– Helt forferdelig. Etter en pause, sa han: – Tegan nevnte ikke at hun var gravid.

– Men jeg er så glad for at hun skrev.

Jacob fikk en rynke i pannen. – Det høres ut som om du hadde en finger med i spillet.

Nell så ned i fanget. – Egentlig ikke.

– Egentlig ikke? Hva betyr det?

Hun fiklet med remmen på håndvesken. – Tegan skrev til meg og fortalte at hun ønsket å få kontakt med deg. Jeg fortalte henne det jeg visste. Det var ikke stort mer enn navn og alder. Hun gjorde resten. Ved hjelp av Internett antakelig.

– Men hun hadde allerede hatt kontakt med deg?

– Ja.

– Hvordan? Gjennom et adopsjonsbyrå?

– Ja.

Hendene hans strammet seg rundt rattet. – Det virker rart. Hvorfor kunne ikke byrået gi henne mitt navn også?

Da hun ikke svarte, mistet han tålmodigheten. – Hvorfor måtte min datter gå til deg for å få navnet mitt?

– Pass deg, Jacob!

Det tutet kraftig fra en bil ved siden av dem, og Jacob oppdaget at han var farlig nær den andre filen. Han rettet fort opp bilen og gjentok så spørsmålet. – Hvorfor måtte Tegan spørre deg om navnet mitt?

Han sendte henne et skarpt blikk og så at hun var rød i kinnene og at munnen skalv.

– Fordi – fordi navnet ditt … Kinnene ble enda rødere. – Navnet ditt sto ikke … Du sto ikke på fødselsattesten til Tegan.

– Hva? ropte han så høyt at Nell skvatt.

Det var for ille hvis han hadde skaket henne opp, men hun hadde gjort ham sint. Far ukjent. Han eksisterte ikke i forholdet til Tegan! Han merket hvordan raseriet bygget seg opp i ham.

Ved siden av ham satt Nell og knuget vesken i fanget. – Vi bør ikke snakke om dette mens du kjører.

Hun hadde sikkert rett, men han svarte bare med en sint brumming. Så bet han tennene sammen, kastet et raskt blikk i bakspeilet og skiftet fil for å ta av til Williamstown.

Fem minutter senere ledet hun ham inn i en stille gate, ikke langt fra sjøen. – Huset mitt er det vesle der borte med den blå døren, sa hun og pekte.

Sinnet hans gikk over til forbauselse da hun stanset bilen foran et lite hus med en lavendelhekk, en hellebelagt sti og gule roser. Det var et gammeldags hus og hage som hans mor alltid hadde likt så godt, men han hadde aldri drømt om at Nell Ruthven og hennes mann ville bo slik.

– Takk for turen, sa hun lavt.

– Bare hyggelig. Han fant ikke på mer å si.

Hun tok i dørhåndtaket.

– Skal jeg plukke deg opp i morgen tidlig?

Etter litt nøling svarte hun: – Ja, takk. Det er greit at vi kommer samtidig.

– Vi burde snakke sammen, Nell. Hodet hans var fullt av sinte spørsmål.

Hun så på ham, og han leste en hjerteskjærende blanding av sorg og usikkerhet i øynene hennes, og noe mer som han ikke kunne redegjøre for.

– Etter alle disse årene har vi en del å snakke om, sa han.

– Det nytter ikke nå, Jacob. Vi er for oppskaket begge to.

Selv om han verket etter å få alt ut, måtte han innrømme at hun hadde rett.

Nell åpnet bildøren, og duften av lavendel drev mot ham.

– Det må være fint å bo her, sa han i en mer forsonende tone.

– Ja. Jeg stortrives. Uten å se på ham, la hun til: – Kan du ikke komme litt tidligere i morgen, før vi drar til Browne?

– God idé. Vi kan ta en kopp kaffe i byen.

– Vi kan snakke her hvis du vil.

– Er du sikker på at din mann vil like det? spurte han.

Han gransket henne fra siden og så at hun smilte svakt. – Det er ikke noe problem. Det blir bare oss to. Når vil du komme?

– Ni? Halv ti?

– Halv ti er fint. Ser deg da.

Nell gikk ut og lukket døren etter seg. Jacob fulgte henne med øynene da hun krysset fortauet og åpnet porten. En plutselig bris fikk bladene på lavendelbuskene til å skjelve, og da hun gikk opp til huset, lekte vinden med en hårlokk og løftet kragen på jakken opp mot nakken hennes. De høye hælene smalt på hellene.

Rammet inn av gule og kremfargede roser, sto hun på verandaen og lette i vesken etter nøkkelen til døren. Hun var så vakker i den nette, sorte drakten, men en helt annen enn den rideglade tenåringen han hadde kjent i to måneder en sommer for tjue år siden.

I morgen. I morgen skulle han gå inn i det huset og kanskje endelig få de svarene han både lengtet etter og gruet seg til å få.

Han vred nøkkelen så hardt rundt i tenningen at den truet med å brekke i to.


ANDRE KAPITTEL

Klokken to om morgenen lå Jacob fremdeles våken i sengen på hotellet.

Et bilde av Tegan var blitt vist i begravelsen – det første og eneste synet av datteren – og han så det for seg hele tiden.

Det var tatt på en badestrand. Hun hadde på seg en blå bomullskjole som sto så fint til den klare sommerhimmelen. De bare føttene var fulle av sand, og skjørtet blafret i vinden. Hun lo med armene høyt opp i luften, og det lange, brune håret falt viltert over skuldrene hennes. Øynene lyste av livsglede.

Jacob var blitt forbauset over hvor sterkt han hadde følt seg bundet til henne med en eneste gang. Familielikheten hadde vært tydelig, men det hadde vært noe mer. Han hadde følt det langt inn i margen.

Naturligvis hadde han sett Nell i henne også, i måten hun holdt hodet på, og de lange, slanke bena. Det førte tankene over til Nell Ruthven, født Harrington, og til møtet i morgen, etter så mange år. Han hadde vært altfor anspent i går. Alt hadde vært galt.

Han visste ikke hvor mange ganger han hadde drømt om å treffe henne igjen i alle disse årene. Etter at han hadde fått vite at hun hadde giftet seg, hadde han ikke gjort noe for å treffe henne, men han hadde hele tiden håpet at de skulle støte på hverandre en gang – helt tilfeldig. Da skulle de gå et sted og ta en kopp kaffe, og prate.

De ville le og prate, og ta igjen alt de hadde gått glipp av. Gjensynet ville vekke så sterke følelser at Nells ekteskap med en annen mann ville bli meningsløst.

– Jeg vil fortsette å treffe deg, ville han si.

Hun ville smile til ham. – Det vil jeg gjerne.

Problemet var bare at fantasien hans var basert på at han i tjue år hadde antatt at Nell ikke hadde vært gravid. Jacob visste – ut fra det som hans mor hadde fått greie på – at Nell ikke hadde noen barn. Han hadde ikke kunne forestille seg at babyen var blitt adoptert bort.

Møtet i morgen ville bli vanskelig. Han hadde spørsmål som krevde svar, men det ville også bli hans eneste sjanse til å få et blikk inn i hennes verden. Og selv om det bare var for en dag, ville han ikke ødelegge den muligheten.

Det ville ha vært lettere å være rolig hvis han ikke hadde vært plaget av de bittersøte minnene om de fantastiske sommermånedene på Half Moon. Han husket alt, helt fra det første synet av henne.

Hun hadde vært hjemme på ferie fra universitetet og hadde ridd Mistral, en grå hoppe. Hun hadde kommet inn i stallen der han arbeidet. Kinnene hennes hadde vært røde av vinden, og de klare, blå øynene strålte. Hun hadde vært elegant kledd i fløyelsjakke, lyse ridebukser og høye støvler.

Klærne hadde fremhevet de runde brystene, den smale midjen og de lange bena. De lyse håret hadde falt løst over skuldrene. Hun hadde vært så vakker, så ubegripelig vakker …

Det han opplevde da, var et av disse ubegripelige øyeblikkene som bare burde ha forekommet i romantiske filmer. Nell leide hesten da hun fikk se ham, og bråstanset. I stedet for å hilse høflig på hverandre, var de blitt stående og stirre på hverandre. Hjertet hans hadde begynt å banke som en bormaskin.

De hadde sikkert sagt noen ord, men resten av ettermiddagen var som et eneste slør for ham. Møtet neste morgen sto mye klarere for ham.

Han hadde gått til stallene tidlig neste morgen, og hadde sett at Mistral ikke var der. Han hadde gjettet at Nell hadde tatt seg en morgentur, og etter noen minutters nøling, hadde han salet en annen hest og ridd av gårde.

Half Moon var en stor eiendom. Han ante ikke hvor Nell var, men han hadde vært helt sikker på at han skulle finne henne, og at hun ønsket det. Kanskje hadde den sjette sansen som gudene ga forutbestemte elskere, hvisket ham i øret at hun ventet på ham.

Det tok ikke lang tid før han fant hesten hennes bundet til et tre ved elven, der den sprutet opp skum mellom glatte steiner før den roet seg.

– Hei, Jacob.

Stemmen hennes kom fra et tre med en papiraktig stamme. Han kikket opp og oppdaget at hun satt på en gren som hang over vannet. Hun hadde på seg en blå bluse og jeans og så mer ut som de alminnelige utmarksjentene som han var vant til.

– God morgen, ropte han opp til henne idet han bandt hesten til et lite tre. – Det ser ut til at du har funnet et fint utsiktssted.

– Det er fantastisk her ute. Kom opp og se selv.

Han lo og ristet på hodet. – Jeg tror ikke at grenen ville holde oss begge to.

Hun gynget lett. – Å, den er sterk nok. Kom igjen. Elven er så pen på denne tiden av døgnet, og jeg kan se helt rundt svingen herfra.

Han var trollbundet. Det var ikke mulig å motstå invitasjonen.

Kvisthull i trestammen gjorde det lett å klatre opp. Han gikk forsiktig utover grenen og stanset av og til for å prøve om den tålte vekten av ham. Den holdt, men ble faretruende tynn etter hvert.

Nell smilte. De blå øynene danset. – Tør du ikke å komme helt ut?

Hun flørtet med ham! Og han hadde ikke noe imot det.

Han balanserte bortover grenen, og den ekstra vekten sendte bladene helt ned i vannet. Hun lo bare.

– Ingen smarte ridebukser i dag? spurte han idet han kom nærmere.

– Det var bursdagsgave fra foreldrene mine. Jeg brukte dem i går for å glede dem, men jeg følte meg altfor pyntet i dem.

– Du så strålende ut, sa han og tok et skritt nærmere. – Du tar dem på deg på stevnet til helgen, ikke …

Det lød et brak, grenen røk og sendte dem i elven.

Det var sommer, så vannet var ikke særlig kaldt. Jacob kjempet seg opp til overflaten og så seg rundt etter Nell. Han så henne ikke og fikk panikk. Hjertet banket, og han dukket fort ned i det grønne vannet igjen. Hvor var hun? Bare hun ikke hadde fått et slag fra grenen!

Det sprengte i lungene, og han måtte opp til overflaten etter luft. Fremdeles ingen Nell. Satt hun fast? Han dukket igjen, men enda en gang ble han tvunget opp til overflaten, uten tegn til henne.

– Jacob!

Gudskjelov! Han snudde seg og så at hun kom svømmende mot ham.

– Jeg har lett etter deg, sa hun. – Jeg var redd for at du hadde druknet.

– Jeg trodde at du hadde druknet.

De svømte inn til elvebredden. Jacob kom frem først og rakte ut en hånd for å hjelpe henne opp skråningen, som var bratt og uten noe å holde seg i. Hun tok imot den, og de begynte å klatre.

Men elvebredden var glatt under de våte støvlene, og de gled stadig tilbake. Da de omsider kom opp, fikk Jacob fatt i en busk og trakk Nell opp til seg.

Hun kom fortere enn han hadde ventet, og plutselig oppdaget de at de klynget seg til hverandre i de våte klærne. Han kjente kroppen hennes mot sin. De blå øynene og den halvåpne munnen var bare noen centimeter fra hans. Hun var vidunderlig vakker.

Hun smilte til ham. – Dette er sannelig en ny måte å bli kjent på. De andre i klubben på universitetet ville blitt imponert.

Han var ikke sikker på hva hun snakket om, men han forsto godt invitasjonen i øynene – og kysset henne.

Det var ikke et langt kyss, og det skulle ikke ha vært sexy. Leppene var kalde fra oppholdet i elven, og Jacob klynget seg til busken med den ene hånden mens han holdt Nell fast med den andre.

Men det ble et kyss som han aldri kom til å glemme. Fra det øyeblikket leppene deres møttes, nøt han duften og smaken av henne. Den var så feminin og så vidunderlig.

Det intime øyeblikket var altfor snart over. Han trakk Nell opp over kanten på bredden og kastet seg i gresset ved siden av henne.

Han kunne ha kysset henne igjen, men motet sviktet. Han husket at hun var sjefens datter og at han var kokkens sønn.

I stedet lå de i gresset og lot morgensolen skinne på dem. Jacob nøyde seg med å beundre brystene hennes, som ble enda mer innbydende under den våte blusen.

– Fortell om denne klubben din, sa han.

– Å, de finner hele tiden på nye måter å bli kjent med hverandre på. Nell satte seg opp og skjøv det våte håret vekk fra nakken. – De har arrangert en del fester der jenter og gutter kan treffes, men vi får bare lov til å prate i åtte minutter med hver enkelt, for å fortelle om oss selv. Det er bare så vidt nok til å finne ut om det sier klikk.

– Det høres – pikant ut.

Nell smilte skjevt, lente seg til siden og vred vann ut av håret. – Ikke egentlig. Det er mest prating.

– Så når du er på en av disse festene, kunne du ha sagt noe sånt som – jeg er Nell Harrington, jeg er nitten og studerer kunst. Jeg liker å ri, sitte i trær, og jeg elsker eplepai.

Hun så forbauset på ham. – Hvordan vet du om eplepai?

– Moren min ble bedt om å lage en til du kom hjem.

– Å, ja, naturligvis. Jeg liker Maggie. Mamma sier at hun er den beste kokken vi noen gang har hatt.

– Det tror jeg nok.

Plutselig slo det ham hvor håpløst dumt dette møtet var. Hva i alle dager gjorde han her sammen med Nell Harrington? Faren hennes ville ha drept ham hvis han fikk vite det.

Han spratt opp og tok tøylene til hesten. – Jeg må jobbe. Med litt flaks ville solen og en rask ridetur tørke klærne hans på veien tilbake.

Nell smilte opp til ham. – Synes du ikke at vi skulle avtale et nytt møte?

Dette var hans sjanse. Han burde ha sagt nei og spart seg for årelang hjertesorg. Han burde ha kommet seg vekk som et lyn.

Nå, tjue år senere, stønnet han ved tanken på hvor trollbundet han hadde vært.

– Jeg skal se hva jeg kan få til, hadde han svart.

*

Nell studerte seg i speilet på badet. Jacob ville være her om fem minutter, og hun så forferdelig ut. Gårsdagens påkjenninger etterfulgt av en søvnløs natt hadde gjort henne blek og dratt i ansiktet og tung i kroppen.

Hun la skygge under øynene. Egentlig spilte det ingen rolle hvordan hun så ut. Jacob hadde sikkert sluttet å bry seg om henne for mange år siden.

Selv om han hadde vært svært høflig i går, hadde han tydelig vist at han bebreidet henne. Til og med foraktet henne. Hun hadde sett det i øynene hans og hørt det på stemmen da han hadde beskyldt henne for å ha gitt fra seg Tegan. Hun hadde vært for forfjamset til å forsvare seg. Nå trodde han at han hadde et moralsk overtak. Derfor måtte hun få igjen selvkontrollen, og ta seg så godt ut som mulig!

Hun sminket seg mer omhyggelig enn vanlig, la litt farge på kinnene og avsluttet med yndlingsleppestiften. Så strøk hun fingrene lett gjennom det nyvaskede håret og lot det falle løst over skuldrene. Til slutt tok hun et skritt tilbake fra speilet. Hun så ikke så verst ut. Den blomstrete blusen og det blå skjørtet virket ganske feminint.

– Det får holde, sa hun inn i speilet. Nå så hun nesten ut som hun pleide.

Hadde hun bare følt seg som hun pleide! Hun var ikke mer opplagt til en «prat» med Jacob i dag enn hun hadde vært i går etter begravelsen. Tankene hadde hele tiden kretset rundt ham og rundt Tegan og babyen hennes.

Det var som om hodet hennes var fullt av summende bier som fløy rundt og rundt. Det ene øyeblikket var hun fra seg av sorg over tapet av datteren, det andre var hun fryktlig spent på møtet med Jacob etter så mange år. Hun tenkte også på Sam og Jean Brownes mystiske trang til å diskutere et eller annet.

Nell hadde ringt til Browne dagen etter at Tegan var død. Hun hadde hatt behov for å snakke med dem og hadde tilbudt seg å hjelpe. Bill Browne hadde hatt slag et par måneder tidligere, og stakkars Jean hadde en tung bør å bære. Midt i sorgen måtte hun ta seg av både ektemannen og Sam.

Nell hadde gjort det hun kunne. En kyllinggryte og hjelp til å finne en advokat. Hun hadde til og med passet Sam mens Jean ordnet med begravelsen. Over en kopp te på kjøkkenet til Jean, hadde hun fortalt henne om omstendighetene rundt Tegans fødsel.

De hadde grått sammen.

Hvis Jean trengte mer hjelp nå, visste hun at hun ville være glad for å kunne gi en hånd. Hun var ikke så sikker når det gjaldt Jacob.

I løpet av natten hadde alle minnene fra ungdomstiden dukket opp igjen – minner om elven og alt de hadde snakket om den første morgenen da de hadde sittet på grenen og falt i vannet.

Hun og Jacob hadde til og med lest dikt sammen. Hun hadde trodd at han var altfor mye av en tøff cowboy til å bry seg om poesi, og var blitt himmelfallen da han hadde kommet med en diktsamling av Yeats, som hadde tilhørt hans far. De hadde lest høyt for hverandre, og hun hadde elsket å lytte til stemmen hans, med det klukkende vannet som akkompagnement.

Nell ristet på hodet. Hun burde ikke huske slike ting etter så lang tid. Men alle minnene om Jacob var levende i hodet hennes – det sky smilet, den sexy kroppen, de myke hendene.

Når hun lukket øynene, kunne hun se ham ligge på gresset med armen over hodet og se på henne under tunge øyelokk.Hun kunne føle de intense, grå øynene på seg og de varme leppene mot sine egne.

Nell tvang seg til å åpne dem igjen. Det var ingen vits i å rippe opp i fortiden. Hun og Jacob hadde gått hver sin vei. Hun hadde giftet seg med Robert Ruthven, og Jacob hadde skapt seg et kvegrike. De var blitt eldre, rikere, klokere, og forskjellige.

Men nå var de her, brakt sammen av det som hadde skilt dem den gangen.

Deres datter.

Det ringte på døren, og hun skvatt. Det måtte være Jacob. Hva skulle de snakke om? Hun kastet et desperat blikk i speilet.

Kom igjen, Nell. Stram deg opp. Smil.

Det vanskeligste var å smile. Hun skyndte seg til døren.

Jacob sto på trappen. – God morgen, sa han med et bredt smil.

Hjertet hennes gjorde et hopp. – God morgen.

Det var tåpelig av henne, men hun hadde ventet at han skulle se ut som han hadde gjort i går, formell og alvorlig. I dag hadde han på seg falmete jeans og en mørkeblå T-skjorte som viste de harde musklene på armene. Bortsett fra de fine linjene ved øynene og grå stenk i tinningene, var han skremmende – altfor skremmende – lik den gutten på nitten som hun var blitt forelsket i.

– Hvordan har du det i dag? spurte han.

– Mye bedre, takk. Hun holdt på å si at hun ikke hadde sovet godt, men bestemte seg for ikke å si for mye om seg selv.

Han holdt frem en brun papirpose. – Litt trøstemat fra bakeriet.

– Å – takk! Da hun tok imot den, kom hun borti fingrene hans, og den korte kontakten sendte et merkelig støt oppover armen hennes. Pass deg, Nell. Dette var ikke tiden for fantasier.

– Kom inn, sa hun og nikket mot en koselig stue innenfor gangen. – Slå deg ned mens jeg går og lager te. Eller vil du heller ha kaffe?

– Te er fint. Jacob gjorde ikke som hun foreslo, men fulgte etter henne inn på kjøkkenet.

Forvirret skyndte hun seg å fylle vann i kjelen. Det var så rart å ha ham her. Han lente seg mot det smørgule skapet, foldet hendene over brystet og så seg rundt med åpenlys interesse. Trakk han på smilebåndet? Hva var det som var så morsomt? Kunne han ikke ha holdt seg i stuen?

Med sammenknepen munn tok hun to blomstrete rosa og gule krus fra et overskap og satte dem på et brett. Så kastet hun et blikk på ham. – Er det noe som morer deg?

– Jeg bearbeider bare inntrykkene av deg. Du har ikke forandret deg så mye som jeg trodde du hadde. I går virket du så annerledes i den stive drakten og med oppsatt hår, men i dag er du mer den jenta jeg en gang kjente.

Tankene hans var så nær opp til hennes at hun rødmet. Hånden skalv da hun tok etter tekannen. Ikke la deg lure. Husk, dette er ingen gjenforening.

Hun snudde seg, tok melk ut av kjøleskapet og fylte en liten mugge.

– Jeg tror ikke at hun finnes mer, sa hun rolig.

– Jeg tror nok kanskje at skinnet kan bedra.

Jeg burde vite det også. Hun la kakene på et fat og satte det på brettet. Så snudde hun seg mot ham. – Kan du ta dette brettet inn i stuen? Jeg kommer med teen om et øyeblikk.

– Naturligvis, sa han.

Da han var gått, trakk hun pusten dypt og slapp den sakte ut igjen. Bak henne holdt kjelen på å koke over.

*

Etter et eneste blikk rundt i stuen, så han at det var noe vesentlig som manglet i Koomalong, hjemmet hans i utmarken. Han hadde betalt en kjent Brisbane-dekoratør mange penger for å møblere rommene, og hun hadde lagt mye arbeid i å gi dem et maskulint preg.

– En mann som deg trenger slike omgivelser, hadde hun sagt.

Han hadde alltid bodd alene, så det hadde hørtes fornuftig ut. Kvinner skiftet han ut etter årstidene. Men den kostbare innredningen hadde ikke fungert for ham. Det var som om han ikke bodde i et ordentlig hjem. Det passet bedre i et interiørmagasin.

Dette huset virket derimot hjemmekoselig. De polstrede møblene i krem og dempet rødt, og blandingen av blomster og striper, fikk ham til å slappe av og føle seg velkommen.

Den marmeladefargede katten som lå sammenkrøllet i solen i rottingsofaen under vinduet, gjorde rommet enda triveligere.

Jacob satte brettet ved siden av en vase med røde og gule roser som sto på en gammel trekiste som åpenbart ble brukt som bord. Det lå også en bok og briller med blå innfatning der.

Nell bruker briller nå.

Hva angikk det ham? Likevel ble han trist ved et så tydelig tegn på at tiden var gått.

Katten åpnet øynene og så på ham idet han valgte seg ut en av de dype lenestolene og satte seg. Nesten øyeblikkelig reiste katten seg, strakte seg, hoppet ned av sofaen og spaserte over gulvet og hoppet opp i fanget hans.

Jacob likte hunder bedre enn katter og så mistenksomt på dette fremmede dyret som balanserte på lårene hans.

– Du må ikke tro at du får denne melken.

Som svar la katten seg ned i fanget hans, krøllet seg sammen og begynte å male.

Jacob var ikke vant til kos. Barndommen hadde vært ensom. Han og moren hadde bodd i en av arbeiderhyttene på eiendommen, og han hadde alltid lengtet etter et ordentlig hjem. Flere ganger i løpet av de siste tjue årene hadde han vært på nippet til å gifte seg, bare for å få et hjem og en familie.

Men noe hadde alltid holdt ham tilbake når han hadde bestemt seg for å fri – noe han ikke kunne sette ord på.

– Men Ambrose, da! Hva er det du gjør? Ned med deg! ropte Nell da hun kom inn med tekannen. – Du skulle ha sendt ham ned, Jacob.

– Jeg hadde gjort det hvis han hadde sjenert meg. Jacob så på katten som hoppet opp i sofaen igjen. – Han tok meg kanskje for å være mannen din.

Nell satte tekannen på bordet og lo en rar liten latter. – Det gjorde han ikke. Robert og han gikk ikke godt sammen. Hun rødmet lett og unngikk blikket hans. – Hvordan vil du ha teen?

– Svart. Uten sukker.

– Naturligvis. Nå husker jeg det.

Med det samme hun hadde sagt det, veltet minnene over henne, og hun merket at Jacob ble fjern i blikket. Begge tenkte på bålet ved elvebredden. De kokte tevann og måtte slukke ilden så snart vannet kokte, så røyken ikke skulle røpe gjemmestedet deres.

Hun skalv lett på hendene da hun helte te i kruset og satte det foran ham. Han så at hun var nervøs.

– Du har det virkelig fint her, sa han for å berolige henne. – Har du innredet rommene selv?

Nell nikket og tok melk og sukker i sitt eget krus.

– Du må ha et kunstnerisk blikk.

– Faktisk. Jeg liker å ha med stoffer å gjøre. Hun smilte og satte seg i den andre lenestolen. – Jeg lager quiltetepper og selger dem.

– Selger du dem?

– Ja. Det er ganske stor etterspørsel etter dem, og jeg har nok å gjøre.

Jacob var virkelig overrasket, men han burde kanskje ikke ha vært det. Bortsett fra det lille hans mor hadde snappet opp fra sladrespaltene, visste han ingenting om Nell Ruthven. Han hadde alltid trodd at hun var en fin sosietetsfrue som ikke gjorde annet enn å farte rundt i lunsjer.

Men Nell Harrington, som han hadde elsket, var gal etter dikt og hadde kunstneriske evner.

– Din mann må være stolt av deg, sa han forsiktig.

Nell virket enda mer nervøs. Hun tok kruset for å ta en slurk, men ombestemte seg og satte det ned igjen.

– Hva Robert mener om min quilting, er irrelevant. Han er ikke min mann lenger.

